רצח אופי

**רצח אופי** (באנגלית: **Character assassination**; בראשי תיבות באנגלית: **CA**) הוא מאמץ מכוון ומתמשך לפגוע במוניטין או באמינות של אדם. המונח "רצח אופי" הפך לפופולרי בסביבות שנת 1930. מושג זה, כנושא למחקר אקדמי, הוצג במקור על ידי דייוויס (1950) באוסף מאמרים שחשף את הסכנות שבקמפייני הכפשה פוליטיים. שישה עשורים מאוחר יותר, איקס ושירייב (2014) חידשו את המונח והחיו את העניין האקדמי על ידי התייחסות למגוון אירועים היסטוריים של רצח אופי והשוואתם.

## חקר רצח אופי
איקס ושירייב (2014) מתייחסים למספר מודלים של מדע המדינה כדי להסביר רצח אופי מנקודת מבטו של התוקף. לדעתם, המוטיבציה של התוקף מבוססת לרוב על הכוונה להרוס את המטרה מבחינה פסיכולוגית, או להפחית את התמיכה הציבורית בה או את סיכוייה להצליח בתחרות פוליטית. לדוגמה, במהלך בחירות, התקפות משמשות לעיתים קרובות כדי להשפיע על מצביעים מתלבטים, ליצור חוסר ודאות אצל מצביעים לא בטוחים, או למנוע עריקה של תומכים. התקפות אלו הופכות אפוא לאמצעי יעיל לתמרון מצביעים לקראת פעולה רצויה. הן גם מקלות על הסטתם של תומכים, שבתחילה היו אוהדים, אל עבר שורות המצביעים "המתלבטים" או "הבלתי מחויבים".

## נרקיסיזם

על פי תומאס בספרו **Narcissism: Behind the Mask**, רצח אופי הוא ניסיון מכוון, בדרך כלל על ידי נרקיסיסט או על ידי אלה התלויים בו שיתופית, להשפיע על האופן בו מוצג אדם או על המוניטין שלו, כך שאחרים יפתחו תפיסה שלילית או לא מושכת שלו באופן קיצוני. תהליך זה כולל לרוב הגזמה מכוונת או מניפולציה של עובדות, הפצת שמועות ומידע שגוי במכוון כדי להציג תמונה לא נכונה של האדם המותקף, וביקורת בלתי מוצדקת ומוגזמת.

## פסיכופתיה במקום העבודה
מחברי הספר **Snakes in Suits** מתארים מודל בן חמישה שלבים של האופן שבו פסיכופת טיפוסי במקום העבודה מטפס לכוח ומשמר אותו. בשלב הרביעי (עימות), הפסיכופת ישתמש בטכניקות של רצח אופי כדי לשמר את האג'נדה שלו.

## בפוליטיקה
בפוליטיקה של אוסטרליה, "דורותי דיקסר" היא שאלה מתורגלת או מושתלת שנשאלת שר בממשלה על ידי חבר פרלמנט מהספסלים האחוריים השייך לאותה מפלגה, במהלך זמן השאלות בפרלמנט. בעוד שמטרתה של שאלה כזו היא לאפשר לשר לדון או להתייחס לדאגות בנושא שעליו נשאל, דיקסר מסתיימת לעיתים קרובות במשפט "האם השר מודע למדיניות חלופית כלשהי?". תוספת זו מאפשרת לשר לפתוח בהתקפות, לעיתים קרובות אגרסיביות, על האופוזיציה. בהתאם למרחב התמרון שמעניק יושב ראש הפרלמנט (שהוא חבר במפלגת השלטון ולכן לרוב יצדד בשר), התקפות אלו יכולות לכלול לא רק ביקורת על מדיניות האופוזיציה, אלא ניסיונות לבצע רצח אופי לחברי אופוזיציה באופן ישיר.

האשמת יריב ברצח אופי עשויה להביא ליתרונות פוליטיים. בדיונים על מועמדותו של קלרנס תומאס לבית המשפט העליון של ארצות הברית, טענו תומכים כי גם תומאס וגם אניטה היל היו קורבנות של רצח אופי.

## במשטר טוטליטרי
ההשפעה של רצח אופי המונע על ידי אדם פרטי אינה שקולה להשפעה של קמפיין המונע על ידי מדינה. הרס מוניטין בחסות המדינה, המקודם על ידי תעמולה פוליטית ומנגנונים תרבותיים, עלול להוביל להשלכות מרחיקות לכת יותר. אחד הסימנים המוקדמים לכך שחברה משלימה עם התרת הרסן בכל הנוגע לביצוע פשעים (ואפילו מעשי טבח) תוך פטור מוחלט מעונש, הוא כאשר ממשלה מעודדת או תומכת ישירות בקמפיין שנועד להרוס את כבודם ומוניטין יריביה, והציבור מקבל את טענותיה ללא עוררין. גיוס המערכות להרס המוניטין של היריבים מהווה את ההקדמה לגיוס האלימות במטרה להשמידם. ככלל, דה-הומניזציה רשמית קדמה לתקיפה פיזית של הקורבנות.

דוגמאות ספציפיות כוללות את התוכנית **Zersetzung** על ידי השטאזי, סוכנות המודיעין החשאית של גרמניה המזרחית, וה**קומפרומט** ברוסיה. רצח אופי היה נפוץ גם במהלך הבהלה האדומה בארצות הברית, והתבצע הן על ידי הממשלה והן על ידי התקשורת.

## ראו גם
* Damnatio memoriae
* הרשימה השחורה של הוליווד
* לוחמת מידע
* מקארתיזם
* אד הומינם

## הערות שוליים

קטגוריה:נרקיסיזם
קטגוריה:בריונות
קטגוריה:לשון הרע
קטגוריה:התעללות